DA Den Europæiske Unions Tidende CE 84/122

(2004/C 84 E/0159)

SKRIFTLIG FORESPØRGSEL E-3963/03

af José Ribeiro e Castro (UEN) til Kommissionen

(5. januar 2004)

Om: »Geroi Sevastopolya« — sikkerhed til søs

Den monegaskiske olietanker »Geroi Sevastopolya« (»Helten fra Sevastopol«), der har 24 års tjeneste bag sig, og som transporterer 50 000 tons brændselsolie, sejler i øjeblikket ad en rute, der ligner den, der blev fulgt af »Prestige«, som for et år siden forårsagede en økologisk katastrofe i spanske farvande, og vil i de kommende dage sejle igennem internationalt farvand tæt på Danmark, Tyskland, Nederlandene, Belgien, Det Forenede Kongerige, Frankrig, Spanien og Portugal.

Den californiske virksomhed Westport Petroleum har charteret dette russiske fartøj til at hente en last i Letland, sejle gennem Gibraltarstrædet, Middelhavet og Suez-kanalen og ankomme i Singapore i løbet af 3-4 uger.

Inspektører udpeget af Kommissionen konkluderede efter at have inspiceret fartøjet, at der ikke var grund til at forhindre det i at sejle.

Den portugisiske og den spanske flåde har bekendtgjort, at de ikke vil tillade »Geroi Sevastopolya« at sejle igennem deres eksklusive økonomiske zoner.

Kommissionen har sagt, at den ville følge nøje med i olietankerens sejlads, selv om den holder sig til at sejle i internationalt farvand, og opfordrede under det seneste møde i Rådet (transport) de ti tiltrædelseslande om straks at foretage en bandlysning af monegaskiske fartøjer inden den 1. maj 2004.

Kommissionen bedes i denne forbindelse besvare følgende spørgsmål:

— Hvilke oplysninger har Kommissionen om »Geroi Sevastopolya«s nuværende rute?

— Holder Kommissionen fast ved sin overbevisning om, at fartøjet opfylder de minimale sødygtigheds-krav?

— Hvilke ledsage- eller nødforanstaltninger har Kommissionen truffet eller agter den at træffe?

— Hvilket svar har Kommissionen fået på sin opfordring til tiltrædelseslandene?

— Hvilke skridt har Kommissionen for nylig taget over for medlemsstaterne og internationale partnere med henblik på at nå frem til og gennemføre bedre og mere effektive regler for sikkerhed til søs?

Svar afgivet på Kommissionens vegne af Loyola de Palacio

(17. februar 2004)

Kommissionen er opmærksom på at »Geroi Sevastopolya«, en enkeltskroget russisk olietanker, forventedes at passere gennem europæiske farvande på vej fra den lettiske havn Ventspils med en ladning på ca. 50 000 tons svær brændselsolie til Singapore.

Skibet, der forlod Ventspils den 6. december 2003, fik ved passagen gennem danske farvande lods ombord og blev ledsaget af en patruljebåd fra den danske marine indtil det den 9. december 2003 passerede nord om Skagen ind i Nordsøen, hvorefter det sejlede gennem tyske og nederlandske farvande. Den 11. december 2003 sejlede det gennem Dover-strædet og ind i Kanalen og kom dermed under britisk overhøjhed. Det sejlede ud af Kanalen om aftenen den 12. december 2003 og gennem trafikreguleringen ved Ushant (Ile d'Ouessant) hvor det franske atlanterhavssejladspræfektur har overhøjhed. Det valgte derefter at sætte kurs mod Kap det Gode Håb ad den sydlige rute, ikke via Gibraltar og Suez-kanalen. Skibet sejlede ud af europæisk farvand den 18. december 2003.

Under koordinering af Det Europæiske Søfartssikkerhedsagentur (EMSA) aflagde en række inspektører fra en række EU-lande besøg på skibet inden afsejlingen fra Ventspils. De konstaterede at der ikke var nogen grund til at de lettiske myndigheder skulle tilbageholde skibet.

Kommissionen og EMSA oprettede en krisegruppe til at følge skibet fra det sejlede fra Ventspils og til det forlod europæisk farvand. Mens skibet var undervejs, var EMSA således i permanent kontakt med de berørte landes søfartsmyndigheder og fik via disse oplysning om skibets forhold og position.

Hvad angår spørgsmålet om ansøgerlandenes rolle i forbindelse med »Geroi Sevastopolya«-affæren — og det vil i første række sige de baltiske lande og herunder navnlig Letland — bør det fremhæves, at de lettiske myndigheder deltog fuldt ud i samarbejdet med EMSA's inspektørgruppe om varetagelsen af opgaverne, som blev gennemført med bistand fra de lettiske ansvarshavende inspektører der allerede havde aflagt besøg på skibet som led i statens havnekontrol. De tre baltiske landes miljøministre vedtog på grundlag af et forslag fra Estland et forslag om fremskyndet gennemførelse af forordning (EF) nr. 1726/2003, som trådte i kraft i EU den 21.10.2003, hvori det forbydes at transportere svær brændselsolie i skibe med enkeltskrog (1).

Ud fra et ønske om at skærpe Fællesskabets lovgivning om søfartsikkerhed agter Kommissionen at vedtage foranstaltninger til hindring af flere Prestige-katastrofer og at forelægge et nyt sæt regler til styrkelse af søfartssikkerheden midt i 2004. EU fortsætter endvidere sine bestræbelser på at forbedre søfartssikkerheden på verdensplan inden for rammerne af Den Internationale Søfartorganisation (IMO). Efter et forslag fra EU, som enstemmigt bakkes op af ansøgerlandene, vedtog IMO i december 2003 en ændring af Marpol-konventionen hvorved bestemmelser svarende til ovennævnte forordning (EF) nr. 1726/2003 inkorporeres internationalt.

(1) Europa-Parlamentets og Rådets forordning (EF) nr. 1726/2003 af 22. juli 2003 om ændring af forordning (EF) nr. 417/2002 om fremskyndet indfasning af krav om dobbeltskrogs- eller tilsvarende design for olietankskibe med enkeltskrog, EUT L 249 af 1.10.2003.